b'\n_START_ARTICLE_\nMauricio Isla\n_START_SECTION_\nZgodnja leta\n_START_PARAGRAPH_\nIsla je svojo kariero pri\xc4\x8del v mladinskem pogonu \xc4\x8dilenskega kluba Universidad Cat\xc3\xb3lica.  Sprva je igral na polo\xc5\xbeaju napadalca, a se je zaradi svoje vi\xc5\xa1ine s\xc4\x8dasoma preselil v obrambo, v kateri je zablestel.  Leta 2007 je zapustil mladinske vrste in podpisal svojo prvo profesionalno pogodbo.\n_START_SECTION_\nUdinese\n_START_PARAGRAPH_\nIsla je poleti 2007 s svojimi predstavami navdu\xc5\xa1il na Svetovnem U20 prvenstvu v Kanadi. Ogledniki italijanskega Udineseja so ga \xc5\xa1e tisto poletje pripeljali v svoje vrste in z njim podpisali 5-letno pogodbo. Po svojih igralskih lastnostih se Isla \xc5\xa1e najbolj ujema s stereotipom ju\xc5\xbenoameri\xc5\xa1kih centralnih branilcev, ki zmorejo z obrambno naravnanostjo igrajo tudi na krilu, podobno kot Roberto Carlos ali Cafu. V obrambi in napadu je enako mo\xc4\x8dan, znan je tudi po hitrih prehodih v protinapad. Svoje tehni\xc4\x8dne sposobnosti dopolnjuje s hitrostjo in vzdr\xc5\xbeljivostjo. V vrstah Udineseja je Isla debitiral 19. decembra 2007 proti Palermu v okviru italijanskega pokalnega tekmovanja Coppa Italia. 8. marca 2008 je svojo prvo tekmo odigral tudi v italijanskem prvenstvu, znova proti Palermu. Na tekmah, ki jih je za klub iz Vidma za\xc4\x8del v prvi postavi, je ve\xc4\x8dinoma igral na polo\xc5\xbeaju centralnega branilca, ob\xc4\x8dasno se je pojavil tudi v vlogi krilca ali centralnega vezista.\n_START_SECTION_\nDo 20 let\n_START_PARAGRAPH_\nIsla je s \xc4\x8dilensko izbrano vrsto sodeloval na Ju\xc5\xbenoameri\xc5\xa1kem mladinskem prvenstvu 2007, skozi katerega se je \xc4\x8cile tudi uvrstil na Svetovno prvenstvo v nogometu do 20 let 2007.  Na tem prvenstvu je Isla ugledal pozornost svetovne javnosti, ki ga je prepoznala predvsem zavoljo njegove spretnosti z \xc5\xbeogo in njegove vsestranskosti. Bil je eden klju\xc4\x8dnih igralcev \xc4\x8cila in z ekipo se je prebil celo do tretjega mesta. Na \xc4\x8detrtfinalni tekmi proti Nigeriji so \xc4\x8dilenske vrste mo\xc4\x8dno razred\xc4\x8dile po\xc5\xa1kodbe, tako da je Isla ves \xc4\x8das menjal svoj polo\xc5\xbeaj in je v celotni tekmi igral na mestih branilca, vezista in napadalca. Ko se je tekma brez zadetka na kateri koli strani potegnila v podalj\xc5\xa1ek, se je situacija za \xc4\x8cilence zdela brezizhodna, saj je celotna ekipa delovala sila izmu\xc4\x8deno. Kljub temu so v podalj\xc5\xa1ku kar \xc5\xa1tirikrat zatresli mre\xc5\xbeo Nigerijcev, dvakrat se je med strelce vpisal Isla, od tega je bil enkrat natan\xc4\x8den z enajstmetrovke. Po vsakem golu je Isla stekel h kameri in gola posvetil svoji babici in teti, ki je bila nose\xc4\x8da. S prikazanim na celotnem turnirju si je Isla priboril prestop v Evropo k Udineseju. Njegov debi v italijanskem prvenstvu je tako pri\xc5\xa1el pred debijem v \xc4\x8dilenskem prvenstvu, kar je za \xc4\x8cilenca dokaj redek pojav.\n_START_SECTION_\n\xc4\x8clanska reprezentanca\n_START_PARAGRAPH_\nZanimivo je, da je Isla v reprezentan\xc4\x8dnem dresu prvi\xc4\x8d nastopil, \xc5\xa1e preden je odigral svojo prvo profesionalno tekmo.  Novi selektor \xc4\x8dilenske izbrane vrste Marcelo Bielsa ga je namre\xc4\x8d vpoklical za prijateljsko tekmo proti \xc5\xa0vici septembra 2007. Selektor Bielsa ga je od tedaj na igri\xc5\xa1\xc4\x8de po\xc5\xa1iljal vedno pogosteje in Isla je nastop na prvi pravi tekmovalni tekmi do\xc5\xbeivel 29. marca 2009 na tekmi kvalifikacij za Svetovno prvenstvo 2010 proti Peruju. Nekaj dni kasneje je v prvi postavi za\xc4\x8del tudi tekmo proti Urugvaju, na kateri pa je moral igri\xc5\xa1\xc4\x8de po dveh hitrih rumenih kartonih zapustiti \xc5\xbee v 33. minuti. Tekma se je nato kon\xc4\x8dala brez zadetkov. Selektor Bielsa ga je maja 2010 uvrstil med potnike na Svetovno prvenstvo v JAR in Isla je 16. junija 2010 odigral vseh 90 minut tekme prvega kroga proti izbrani vrsti Hondurasa. To je bil zanj 11. nastop v dresu z dr\xc5\xbeavnim grbom, \xc4\x8cile pa je tekmo dobil z rezultatom 1-0.'